'Verlore' vasteland onder Mauritius gevind | Maroela Media
'Verlore' vasteland onder Mauritius gevind
'n Sirkoon-kristal. Foto: Wits.
Wetenskaplikes het die bestaan van 'n "verlore" vasteland onder Mauritius, die eiland in die Indiese Oseaan, bevestig.
Dié deeltjie van 'n vasteland het glo van die supervasteland Gondwana weggebreek sowat 200 miljoen jaar gelede.
Dié stuk kors lê onder miljoene jare se vulkaniese aktiwiteit en lawa verberg. Die kors is glo 'n deel van Madagaskar wat weggebreek het toe Afrika, Indië, Australië en Antarktika opgebreek en die Indiese Oseaan gevorm het.
Prof. Lewis Ashwal, 'n geoloog aan die Universiteit van die Witwatersrand (Wits), het gesê hulle is besig om die "opbreekproses" te bestudeer om sodoende die geologiese geskiedenis van die vasteland beter te verstaan.
Ashwal, Michael Wiedenbeck van die Duitse sentrum vir geowetenskap, en Trond Torsvik van die Universiteit van Oslo het die mineraal sirkoon op Mauritius ondersoek. Dit is toe dat hulle besef het dat die oorblyfsels van hierdie element hopeloos te oud is om van Mauritius self afkomstig te wees.
Ashwal verduidelik dat die aarde uit twee dele bestaan, vastelande wat "oud" is en oseane wat "jonk" is. "Op vastelande vind 'n mens rots wat tot vier miljard jaar oud is. 'n Mens kry nie sulke goed in oseane nie – hier vorm nuwe rots," sê Ashwal.
Professor Lewis Ashwal. Foto: Wits.
"Mauritius is 'n eiland en daar is geen rots ouer as nege miljoen jaar oud op die eiland nie. Toe ons egter die rots op die eiland bestudeer het ons sirkone ontdek wat ouer as drie miljard jaar is". Sirkone is minerale wat hoofsaaklik in die granietlae van vastelande voorkom.
Dit bevat spore van uraan, torium en lood en omdat hulle geologiese prosesse baie goed kan weerstaan is dit moontlik om baie akkurate daterings daarop te doen. "Die feit dat ons sirkone van hierdie ouderdom hier opgespoor het bewys dat daar veel ouer korsmateriaal onder Mauritius lê wat sy oorsprong net in 'n vasteland kon hê," het Ashwal gesê.
Ashwal vermoed daar is verskeie dele van verskillende groottes van hierdie "verlore" vasteland genaamd Mauritia wat versprei lê in die Indiese Oseaan.
Dit is egter nie die eerste keer dat sirkone wat miljoene jaar oud is op Mauritius gevind word nie. Navorsing in 2013 het al getoon dat daar sulke ou stowwe op die eiland is, maar dit is afgemaak as onbeduidend en gesê dat dié stowwe deur die wind daarheen kon waai of deur die voertuigbande of skoensole van wetenskaplikes daar aangeland het.
Ashwal sê dat hul ontdekking derhalwe hierdie ontdekking van 2013 bevestig.
Iran weier VSA burgers toegang tot land
Wil n klip in die bos gooi.Hoe strook die berig nou met die skeppingsverhaal in Genesis?Dis mos nou heeltemal teenstrydig.Wonder maar net…
Dis so interessant. Ek wonder of die glasklippies wat soos 'n diamant lyk en sirkonies genoem word, van hierdie mineraal afkomstig is?
Die antwoord is eenvoudig. Die wat die Bybel glo, glo dat die aarde tussen 6 en 7 duisend jaar oud is. Die res is in drie gedeel naamlik:
1. Die wat nie die Bybel glo nie en dit afskryf as 'n interesante boek vol stories,
2. Die wat die Bybel probeer verbuig om dit aan te pas by wat die wêreld glo.
3. Die wat geen idee het wat hulle glo nie.
So gaan die volk onder weens 'n gebrek aan kennis van die Woord.
Ek glo onvoorwaardelik in God en beskou dus die Bybel as volkome korrek.
Kon raai iemand sal weer die Bybel hier inbring; dankie vir die berig; dis so interresant!!
Brenda, hmmm, dit is 'n Christelike webwerf so ek neem aan jy gaan af en toe van die Bybel lees….of altans ek hoop so.